โตโย-ไทย กำไรไตรมาส 3 โต 32.50%
โตโย-ไทย (TTCL) เติบโตต่อเนื่อง โชว์กำไรปกติ ไตรมาส 3 ถึง 112 ล้านบาท เพิ่มขึ้นแรง 32.50% แถมเน็ตมาร์จิ้น เพิ่มขึ้นต่อเนื่อง กว่า 80% คาดงานต่างประเทศสดใส
15 พ.ย. 2553

โตโย-ไทย (TTCL) เติบโตต่อเนื่อง โชว์กำไรปกติ ไตรมาส 3 ถึง 112 ล้านบาท เพิ่มขึ้นแรง 32.50% แถมเน็ตมาร์จิ้น เพิ่มขึ้นต่อเนื่อง กว่า 80% คาดงานต่างประเทศสดใส
นายสุวิทย์ มโนมัยยานนท์ กรรมการบริหารและรองประธานเจ้าหน้าที่บริหารอาวุโสฝ่ายขาย บริษัท โตโย-ไทย คอร์ปอเรชั่น จำกัด (มหาชน) ผู้นำด้านรับเหมาก่อสร้างโรงงานอุตสาหกรรมขนาด ใหญ่แบบครบวงจร (EPC) หรือ (Engineering, Procurement and Construction) รายเดียวของไทย เปิดเผยว่าบริษัทฯ มีกำไรปกติ 112 ล้านบาท ในไตรมาสที่ 3 ปี 2553  เพิ่มขึ้นจาก 84.5 ล้านบาทในไตรมาสที่แล้ว คิดเป็น 32.50 % และมีกำไรสุทธิ 80 ล้านบาท เพิ่มขึ้นจาก 65 ล้านบาทในไตรมาสก่อน และ 62 ล้านบาทในไตรมาส 3 ปีที่แล้ว 
“บริษัทฯ ภูมิใจที่สามารถสร้างผลกำไรให้เติบโตอย่างต่อเนื่องและที่สำคัญสามารถเพิ่มอัตรากำไร สุทธิได้เพิ่มขึ้นถึง 80% เป็น 8.83% จากอัตรากำไรสุทธิ 4.92% ในไตรมาส 2 และ 4.40% ในไตรมาส 1 ปีนี้ และสูงกว่ากำไรสุทธิของไตรมาส 3 ปี 2552 ที่ 2.63% ถึง 235% เนื่องจากบริษัทฯสามารถควบคุมต้นทุนค่าก่อสร้างและบริการในไตรมาสที่ 3 ให้ลดลงจากสัดส่วน 88% และ 86% ของยอดขายในไตรมาสที่ 1 และ 2 ปีนี้ให้เหลือเพียง 75% ของยอดขายเท่านั้น และมีการรับงานในรูปแบบ EPCM ซึ่งมีอัตรากำไรสุทธิสูงเนื่องจากไม่รวมค่าเครื่องจักรและอุปกรณ์  
ในงวด 9 เดือน ปี 2553 TTCL มีอัตรากำไรสุทธิต่อยอดขาย (Net Profit Margin) เพิ่มขึ้นถึง 70%  เป็นอัตรา 5.61%  สูงกว่า 3.31.% ในงวดเดียวกันปี 2552 และมีรายได้รวมและกำไรสุทธิในปี 2553 ที่ 4,073 ล้านบาทและ 226 ล้านบาทตามลำดับ ลดลงจากรายได้รวม 8,678 ล้านบาทและกำไรสุทธิ 285 ล้านบาทในงวด 9 เดือนปี 2552 เนื่องจากผลกระทบโดยตรงจาก มาตรการระงับการก่อสร้าง โรงงานอุตสาหกรรมในบริเวณมาบตาพุดของภาครัฐ 
อย่างไรก็ตามบริษัทฯ สำหรับ งวด 9 เดือน นี้ โตโย-ไทย สร้างผลตอบแทนต่อส่วนผู้ถือหุ้นสูงถึง 21.03% และมีปริมาณงานคงค้าง (แบ็คล็อค) จำนวน 10,000 ล้านบาท ซึ่งมีโครงการหลักคือ โครงการก่อสร้างโรงงานผลิตเอทานอลที่เวียดนามพร้อมกันถึง 2 โครงการ มูลค่า 4,000 ล้านบาท และโครงการสร้างโรงไฟฟ้า นวนคร (NNE) มูลค่า 4,000 ล้านบาท ซึ่งนอกจากบริษัทฯจะได้รับงานรับเหมา EPC แล้วบริษัทฯได้เข้าลงทุนด้วยการเข้าถือหุ้นบุริมสิทธิ์ประมาณ 60% ของทุนจดทะเบียน ซึ่งเมื่อแล้วเสร็จ บริษัทฯจะมีรายได้จากเงินปันผลรับประมาณปีละ 120  ล้านบาท ตั้งแต่ไตรมาส 4 ปี 2555 เพื่อเป็นการสร้างความมั่นคงให้กับผลประกอบการของ TTCL ต่อไป